49. schôdza NR SR - 11.deň - B. popoludní
Dátum: 2026-04-29
Poslanec: Vančo, Branislav 
Druh vystúpenia: Vystúpenie v rozprave

Ďakujem. Ďakujem, pán predseda. Vážené kolegyne, vážení kolegovia, tento týždeň väčšinu času tohto parlamentu sa zaoberáme zákonom, ktorý má ubrať práva slovenským občanom. To je agenda tejto koalície, tejto vlády. Namiesto toho sme sa mohli zaoberať aj inými vecami. Progresívne Slovensko navrhlo, aby sme sa akútne zaoberali problémom poplatkov v zdravotníctve. Bol tu taký návrh, ale vraj pre nedostatok času sa nemôžeme zaoberať vážnym problémom v zdravotníctve s dostupnosťou zdravotnej starostlivosti občanov SR. Namiesto toho táto koalícia považuje za väčšiu prioritu snažiť sa ubrať práva voliť občanom Slovenskej republiky. Zdôrazňujem, občanom Slovenskej republiky. Stále sú to občania SR, aj keď sa nachádzajú v zahraničí, či krátkodobo alebo dlhodobo. Sú to občania SR, ktorí napríklad, okrem iného, aj platia dane na Slovensku. Častokrát, aj keď sa nachádzajú nejakú časť roka alebo aj väčšinu roka v zahraničí, lebo cestujú alebo tam žijú, alebo z nejakých iných dôvodov, na čo majú samozrejme právo. Ale stále napríklad tu platia dane a živia tento štát. A vy im hovoríte: Nebudete rovnakí občania, lebo máte byť tu, máte sedieť doma za pecou a čakať na to, kedy šľachta z parlamentu sa rozhodne, že budú voľby. A potom si celý svoj život budete musieť zariadiť tak, ako my povieme. Lebo my sme povedali. Príde vám to normálne? Príde vám to rozumné? Príde vám to aj politicky korektné? Rozumné z hľadiska? A celý čas, čo tu riešite, za dva a pol roka vy si znepriateljujete jednu skupinu ľudí za druhou. Občanov Slovenskej republiky. Pracujete na tom, aby ste si ich znepriatelili, aby ste ich znechutili. Aby ste im kládli polená pod nohy, zvyšujete poplatky, zvyšujete dane, zavádzate nové dane. Púšťate zločincov na slobodu. Nevyšetruje sa korupcia. Keď máte riešiť dostupnosť zdravotnej starostlivosti, to sa vám nechce. Lebo áno, to je problém, ktorý neviete vy vyriešiť. Zjavne, lebo minister zdravotníctva asi spí. A nie je prvý, musím povedať, ktorý... Tento problém tu máme oddávna. Kedy sa dostaneme k tomu? Kedy to bude pre vás dôležité, že ľudia sa nevedia dostať k lekárovi, lebo nemajú peniaze na to, aby zaplatili poplatok, ktorý je vo výške častokrát viac ako 30 eur, viac ako 50 eur? Dokonca viem, že stoja aj také poplatky. V zdravotníctve máme, ak sa ľudia chcú dostať k lekárovi. A aké tu máme platy? Aké tu máme dôchodky? Samozrejme, že to už neriešite vôbec, lebo to neviete takisto riešiť. Pätnásť rokov vo vláde, sme na chvoste všetkých rebríčkov, predbehli nás Češi, samozrejme, predbehli nás Poliaci, dokonca aj Maďari nás predbehli, čo sa týka platov. Ale toto neriešime. Riešime to, ako ubrať našim občanom práva. Právo voliť. Základné občianske právo, jedno z najdôležitejších. Právo voliť a byť volený. Nemám fakt: Bobo toto riešiť a za toto sa postaviť, za toto hlasovať? Naozaj nie? Pán Fajč, pán poslanec, nie je vám to hlúpe? Namiesto toho, aby sme riešili naozaj zdravotníctvo. Lebo to sa týka nás všetkých. Tu môžeme zlepšiť život našim občanom. Našim občanom a nie našich občanov ukracovať na právach. 120 eur poplatok k lekárovi, k špecialistovi, ku ktorému sa nedá dostať normálne. A keď máte dôchodok 500, 600, 700 eur? Tak si to jednoducho nemôžete dovoliť. A takých prípadov sú tisíce. Tisíce. Pán poslanec Jarjabek, teda ja mu odpoviem, mu sa snažil aj pán Dostál. Jeho najviac trápi, že tí ľudia musia poslať svoj hlas poštou dva – tri týždne dopredu pred tým, ako je termín konania volieb. A trápi ho aj to, že nás to netrápi. Tak ja by som ho chcel naozaj uistiť, pán Jarjabek, naozaj nás to netrápi. Pretože je to v súlade s právnym poriadkom aj s ústavou. Ten právny poriadok na to myslí. Je to celé tak vymyslené, aby to bolo v súlade aj s právnym poriadkom, aj s ústavou, aj s kostolným poriadkom. Môžete si byť istí, že je to v poriadku. A odteraz môžete kľudne spávať. Pani poslankyňa, naša kolegyňa z Progresívneho Slovenska Bihariová tu mala veľmi kvalitné vystúpenie, kde všetky argumenty, pseudoargumenty, ktoré sú aj v dôvodovej správe a ktoré tu prednášajú koaliční poslanci, tak spoľahlivo vyvrátila. Nielen na základe zákona, ale aj rozhodnutí súdov, dokonca aj rozhodnutí Ústavného súdu. Voľba poštou je jednoducho v poriadku. Je to legitímny spôsob. Vo väčšine štátov Európy majú túto možnosť takisto. Neboli s tým nikdy žiadne problémy. Iba pána poslanca Jarjabka trápi, že tí ľudia musia hlasovať o dva týždne skôr. Ale viete, oni si môžu rozmyslieť, majú viacero možností, akým spôsobom budú hlasovať. Keď to niekomu nevyhovuje, nemusí to robiť. Ale my mu to právo nemáme brať. On nech sa rozhodne, či mu to vyhovuje alebo nie. V konečnom dôsledku on volí v deň volieb tak ako ostatní. Pretože to, že on vloží hlas do obálky, zalepí ju, vloží ju do tej návratovej obálky, pošle na Slovensko, ona sa otvorí až v deň, keď sa zrátavajú všetky hlasy. Je to úplne rovnaký postup v konečnom dôsledku. Koľko ľudí sa rozhodne dva týždne pred voľbami, koho bude voliť, alebo tri týždne, alebo aj pol roka? Napríklad ja som rozhodnutý už dnes, rok a pol pred voľbami, koho budem voliť. Progresívne Slovensko, nemáte šancu, pán Škripek, bohužiaľ. Je to moja sloboda, je to moje právo, tak ako každého iného občana Slovenskej republiky a tak to má aj zostať. Reálne problémy, ktoré súvisia s voľbami, sa tu neriešia. Tento návrh ich nerieši. Napríklad pán prezident dokonca porušil zákon počas volebnej kampane. Čo sa mu stalo? Zaplatil pokutu, ide sa ďalej. Podľa mňa to je obrovský problém a mali by sme sa rozprávať o tom, ako zabezpečiť, aby kandidáti do budúcna toto nerobili. Pretože my tu vidíme, že zaplatí potom nejakú smiešnu pokutu ten kandidát, ktorý je už potom zvolený, a nič viac sa mu nestane. Jemu to za to asi stojí, niektorým ľuďom to za to stojí. Takisto pán minister vnútra, Šutaj Eštok, sponzoroval príspevky na sociálnej sieti počas moratória. Porušenie zákona jak Brno. Čo sa mu stalo? Nič, pekne „ministruje“ ďalej. A usmieva sa. To sú problémy, ktoré tu máme a ktoré máme riešiť. Aby tu ľudia, ktorí sú schopní všetkého, neboli zvolení na úkor ľudí, ktorí dodržujú pravidlá, ktorým potom zostane iba nič. Kupovanie hlasov. Ja si pamätám aj taký prípad, týkal sa Smeru, kandidáta Smeru, ktorý bol za to vyšetrovaný, myslím, že bol aj obvinený. A bolo mnoho takých prípadov, mnoho informácií, na rozdiel od korešpondenčnej voľby. Tie prípady tu sú, kupovania hlasov. Ale nemáme účinné mechanizmy tak, aby jednak aj preventívne to pôsobilo. To znamená, že tí ľudia si to nedovolia. No ale keď je tá vymožiteľnosť práva slabá, tie procesy sú slabé, tak potom si to dovolujú niektorí ľudia, ktorí sú schopní všetkého.